S-3228/2021

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 15. júní 2021, á hendur S-kk-þgf V-kk-þgf S-kk-þgf, kt. [...], [...], [...], fyrir fíkniefnalagabrot með því að hafa, þann 6. janúar 2020, að [...]í Reykjavík, haft í vörslum sínum í sölu- og dreifingarskyni 122,33 grömm af amfetamíni og 31,74 grömm af maríhúana. Lögregla lagði hald á fíkniefnin við leit á heimili ákærða.

Teljast brot þessi varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Krafist er upptöku á 122,33 grömmum af amfetamíni, 31,74 grömmum af maríhúana sem og 3200 millilítrum af óþekktum vökva, skv. 6. og 7. mgr. 5. gr. laga nr. 65/1974 (2. mgr. 14. gr. reglugerðar nr. 233/2001).

Við fyrirtöku málsins í dag féll ákæruvaldið frá þeim hluta kröfu um upptöku er lýtur að óþekktum vökva.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Verjandi ákærða krefst vægustu refsingar sem lög leyfa, en fellur frá kröfu um málsvarnarþóknun sér til handa.

Ákærði hefur skýlaust játað brot sitt í samræmi við breytta ákæru. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 8. júní 2021, á ákærði að baki langan sakarferil sem nær aftur til ársins 1990. Það sem kemur til skoðunar við ákvörðun refsingar í máli þessu er dómur frá 21. maí 2013 þar sem ákærða var gert að sæta fangelsi í 30 daga, skilorðsbundið í tvö ár, fyrir m. a. vörslur fíkniefna.

Þá var ákærða með dómi 12. mars 2014 gert að sæta fangelsi í þrjá mánuði fyrir fíkniefnalagabrot. Var skilorðsbundin refsing fyrri dóms tekin upp og ákærða gerð refsing í einu lagi. Ákærða var með lögreglustjórasátt 28. mars 2014 gert að greiða sekt fyrir vörslur fíkniefna. Frá 2 015 til 2018 var ákærða fjórum sinnum gert að greiða sekt fyrir vörslur fíkniefna.

Með hliðsjón af framangreindu, sakarefni málsins og að því virtu að ákærði hefur gengist greiðlega við broti sínu þykir refsing ákærða hæfilega ákveðin fangelsi í þrjámánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru eru gerð upptæk til ríkissjóðs 122,33 grömm af amfetamíni og 31,74 grömm af maríhúana, sem lögregla lagði hald á við rannsókn málsins.

Ákærði greiði 95.190 krónur í sakarkostnað.

Af hálfu ákæruvaldsins flutti málið K-kk-nf Ó-kk-nf aðstoðarsaksóknari.

S-kk-nf G-kk-nf, aðstoðarmaður dómara, kveður upp dóminn.

D Ó M S O R Ð:

Ákærði, S-kk-nf V-kk-nf S-kk-nf, sæti fangelsi í þrjá mánuði en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Upptæk eru gerð til ríkissjóðs 122,33 grömm af amfetamíni og 31,74 grömm af maríhúana.

Ákærði greiði 95.150 krónur í sakarkostnað.

S-kk-nf G-kk-nf